Порфирио Диас
Хосе де ла Крус Порфирио Диас Мори () е мексикански офицер и политик, дългогодишен президент на Мексико (1876 – 1880 и 1884 – 1911). Управлението му се свързва с началото на индустриализацията на страната.

Макар че формално запазва част от демократичните процедури и през по-голямата част от управлението си се ползва с популярност, стилът на Диас е силно авторитарен и той остава на власт главно с цената на фалшификация на изборите и преследване на политическите противници.

Биография 
Порфирио Диас е роден през 1830 в Оахака и има смесен микстекско-испански произход. През 1846 постъпва в армията, за да участва във войната срещу Съединените щати. През този период се запознава с Бенито Хуарес, който го изпраща да учи право и Диас завършва през 1853. Скоро той става изявен местен активист на либералната опозиция срещу диктатурата на Антонио Лопес де Санта Ана.

След вземането на властта от Хуарес, Мексико е окупирано от Франция, която прави опит за създаването на Втора Мексиканска империя. По време на войната срещу французите Порфирио Диас печели голяма популарност като военачалник. Той командва кавалерията в известната битка при Пуебла през 1862. Популярността му се запазва и след края на войната.

Още през 1871 Порфирио Диас се обявява срещу управлението на Бенито Хуарес. През 1876 организира неуспешен бунт срещу президента Себастиян Лердо де Техада, принуден е да бяга в Съединените щати, а по-късно през същата година се връща и побеждава правителствените сили. През 1877 е формално избран за президент.

Управлението на Порфирио Диас продължава от 1876 до 1910 с прекъсване през 1880 – 1884, когато президент е посоченият от него кандидат Мануел Гонсалес. Запазвайки фасадна демокрация, Диас създава фактическа диктатура – властта е централизирана за сметка на местните елити, чрез свързани с него хора той контролира парламента и съдилищата, изградена е лоялна към него армия. В същото време той се опитва да не влиза в тежки конфликти, като раздава постове на свои политически противници и лавира между различни социални групи – метиси, креоли, Католическата църква.

През 1908 Порфирио Диас обявява, че възнамерява да се оттегли от властта и ще даде взъможност в президентските избори да участват и други кандидати. В деня на изборите през 1910 основният му съперник Франсиско Мадеро е изпратен в затвора, след което е обявено почти единодушното преизбиране на Диас. Явната фалшификация на изборите предизвиква Мексиканската революция. След първите неуспехи на правителствените войски, през 1911 Диас заминава за Франция, където умира през 1915.

Източници 
 
 Porfirio Diaz, by Paul Garner (2001).
 Revolutionary Mexico: The Coming and Process of the Mexican Revolution, by John Mason Hart (1989).
 The Mexican Revolution, by Alan Knight (1986).
 Juárez and Díaz: Machine Politics in Mexico, by Laurens Ballard Perry (1978).
 The Age of Porfirio Diaz: Selected Readings, by Carlos Gil (1977).
 Mexican Revolution: Genesis Under Madero, by Charles C. Cumberland (1974).
 The United States Versus Porfirio Díaz, by Daniel Cosío Villegas, trans. by Nettie Lee Benson (1963).
 Porfirio Diaz, Dictator of Mexico, by Carleton Beals (1932). * Díaz, by David Hanney (1917).
 Porfirio Diaz, president of Mexico, the master builder of a great commonwealth, by Jose Francisco Godoy (1910).
 Life of Porfirio Diaz, by Hubert Howe Bancroft (1885).

Външни препратки 
  Страница в Historial Text Archive
 

Мексикански генерали
Мексикански политици
Президенти на Мексико
Погребани на Монпарнас
Носители на Ордена на Карлос III